ନୂଆଦିଲ୍ଲୀ, ୦୩|୦୯ଃ କରୋନା ଭାଇରସର ଆତଙ୍କ ଦେଶରେ ଥମିବାର ନାଁ ନେଉନାହିଁ । ସକ୍ରିୟ କେସ୍ ଲଗାତାର ଭାବେ ବୃଦ୍ଧି ପାଇବାରେ ଲାଗିଛି । ଦେଶରେ ଥିବା ସକ୍ରିୟ କେସ ମଧ୍ୟରୁ ୬୨ ପ୍ରତିଶତ କେବଳ ୫ ରାଜ୍ୟର ବୋଲି ସାମ୍ବାଦିକ ସମ୍ମିଳନୀରେ କହିଛି ସ୍ୱାସ୍ଥ୍ୟ ମନ୍ତ୍ରାଳୟ । ଏହି ୫ ରାଜ୍ୟ ମଧ୍ୟରୁ କେବଳ ମହାରାଷ୍ଟ୍ରରେ ହିଁ ୨୫ ପ୍ରତିଶତ ସକ୍ରିୟ କେସ୍ ରହିଛି ।
ଏହି ୫ ରାଜ୍ୟ ହେଉଛନ୍ତି ମହାରାଷ୍ଟ୍ର, ଆନ୍ଧ୍ରପ୍ରଦେଶ, କର୍ଣ୍ଣାଟକ, ଉତ୍ତର ପ୍ରଦେଶ ଓ ତାମିଲନାଡୁ । ଆନ୍ଧ୍ରପ୍ରଦେଶ ଓ ତାମିଲନାଡୁରେ ସକ୍ରିୟ କେସ୍ ରହିଛି ୧୨ ପ୍ରତିଶତ । କରୋନା ଜନିତ ମୃତ୍ୟୁ ମାମଲା ଦେଖିଲେ ୩୭ ପ୍ରତିଶତ ମହାରାଷ୍ଟ୍ରରୁ ରହିଛନ୍ତି । ଏହାସହ ମୋଟ୍ ମୃତ୍ୟୁସଂଖ୍ୟାରୁ ଏହି ୫ ରାଜ୍ୟର ହାର ହେଉଛି ୭୦ ପ୍ରତିଶତ ।
ଏହାସହ କର୍ଣ୍ଣାଟକରେ କରୋନା ମାମଲା ୯.୫ ପ୍ରତିଶତ ଓ ଦିଲ୍ଲୀରେ ୫୦ ପ୍ରତିଶତ ବୃଦ୍ଧି ପାଇଛି । ସ୍ୱାସ୍ଥ୍ୟ ସଚିବ ରାଜୀବ ଭୂଷଣ କହିଛନ୍ତି ଯେ, ଦିଲ୍ଲୀରେ ମାମଲା ବୃଦ୍ଧି ପାଉଛି । କେନ୍ଦ୍ର ସରକରା ଦିଲ୍ଲୀ ଉପରେ ସ୍ୱତନ୍ତ୍ର ଧ୍ୟାନ ଦେଉଛନ୍ତି ।
ଏହାସହ ମନ୍ତ୍ରାଳୟ କହିଛି ଯେ, ଦେଶରେ ଏବେସୁଦ୍ଧା ୪.୫୦ କୋଟି କରୋନା ଟେଷ୍ଟ କରାଯାଇଛି । ଏହାସହ ୨୯.୭୦ ଲକ୍ଷ ସୁସ୍ଥ ହୋଇ ଘରକୁ ଫେରିଛନ୍ତି । ଆକ୍ଟିଭ୍ କେସ୍ ରହିଛି ୮.୧୫ ଲକ୍ଷ । ସୁସ୍ଥ ହୋଇଥିବା ଆକ୍ରାନ୍ତଙ୍କ ସଂଖ୍ୟା ସକ୍ରିୟ କେସର ୩ ଗୁଣ । ଆଇସିଏମଆରର ନିର୍ଦ୍ଦେଶକ କହିଛନ୍ତି ଯେ, ଲକ୍ଷଣ ନଥିବା ଆକ୍ରାନ୍ତଙ୍କଠାରୁ କରୋନା ଭାଇରସ ୩ରୁ ୪ ଦିନ ପରେ ଆଉ କାହାକୁ ସଂକ୍ରମିତ କରିଥାଏ ।
